Κατευθυντήρια γραμμή της Ευρωπαϊκής Κεντρικής Τράπεζας

της 30ής Ιουλίου 2002

σχετικά με ορισμένες υποχρεώσεις παροχής στατιστικών στοιχείων θεσπιζόμενες από την Ευρωπαϊκή Κεντρική Τράπεζα και τις διαδικασίες παροχής στατιστικών στοιχείων από τις εθνικές κεντρικές τράπεζες στον τομέα της νομισματικής και τραπεζικής στατιστικής

(ΕΚΤ/2002/5)

(2002/656/ΕΚ)

ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,

Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής καλούμενο "καταστατικό"), και ιδίως τα άρθρα 5.1, 12.1 και 14.3,

Εκτιμώντας τα ακόλουθα:

(1) Ο κανονισμός ΕΚΤ/1998/16 της 1ης Δεκεμβρίου 1998 σχετικά με τον ενοποιημένο ισολογισμό του τομέα των νομισματικών χρηματοπιστωτικών ιδρυμάτων(1), όπως τροποποιήθηκε από τον κανονισμό ΕΚΤ/2000/8(2), ορίζει ότι για τους σκοπούς της τακτικής κατάρτισης της ενοποιημένης λογιστικής κατάστασης τα νομισματικά χρηματοπιστωτικά ιδρύματα (ΝΧΙ) που απαρτίζουν τον πραγματικό πληθυσμό παροχής στοιχείων παρέχουν στην εθνική κεντρική τράπεζα (ΕθνΚΤ) του κράτους μέλους κατοικίας τους στατιστικά στοιχεία που αφορούν τις λογιστικές τους καταστάσεις. Ως εκ τούτου, είναι απαραίτητος ο καθορισμός των μορφοτύπων και διαδικασιών που οι ΕθνΚΤ οφείλουν να χρησιμοποιούν, προκειμένου να παρέχουν στην Ευρωπαϊκή Κεντρική Τράπεζα (ΕΚΤ), κατά τους όρους του κανονισμού ΕΚΤ/1998/16, τα στατιστικά στοιχεία που αντλούν από τα στοιχεία τα οποία έχουν συλλέξει από τον πραγματικό πληθυσμό παροχής στοιχείων και από τις δικές τους λογιστικές καταστάσεις. Για τους σκοπούς της παροχής στατιστικών στοιχείων, η ΕΚΤ αντλεί από τη λογιστική της κατάσταση στοιχεία αντίστοιχα με εκείνα που οι ΕθνΚΤ αντλούν από τις δικές τους λογιστικές καταστάσεις. Τα υπολογιζόμενα από την ΕΚΤ νομισματικά μεγέθη είναι δυνατό να περιλαμβάνουν υποχρεώσεις από καταθέσεις και στενά υποκατάστατα καταθέσεων που εκδίδονται από την κεντρική διοίκηση. Ο καθορισμός των προαναφερθέντων μορφοτύπων και διαδικασιών είναι, επιπλέον, απαραίτητος για την τακτική κατάρτιση στατιστικών στοιχείων ροών με βάση τα στοιχεία της ενοποιημένης λογιστικής κατάστασης του τομέα των ΝΧΙ και τις συμπληρωματικές πληροφορίες που παρέχουν οι ΕθνΚΤ.

(2) Από την έκδοση της κατευθυντήριας γραμμής ΕΚΤ/2000/13, της 13ης Νοεμβρίου 2000, σχετικά με ορισμένες υποχρεώσεις παροχής στατιστικών στοιχείων θεσπιζόμενες από την Ευρωπαϊκή Κεντρική Τράπεζα και τις διαδικασίες παροχής στατιστικών στοιχείων από τις εθνικές κεντρικές τράπεζες στον τομέα της νομισματικής και τραπεζικής στατιστικής(3), η ανταλλαγή στατιστικών στοιχείων εντός του Ευρωσυστήματος έχει εξελιχθεί σημαντικά. Για το λόγο αυτό, τα παραρτήματα της κατευθυντήριας γραμμής ΕΚΤ/2000/13 θα πρέπει να ενημερωθούν μέσω της παρούσας κατευθυντήριας γραμμής.

(3) Ο κανονισμός ΕΚΤ/2001/13, της 22ας Νοεμβρίου 2001, σχετικά με την ενοποιημένη λογιστική κατάσταση του τομέα των νομισματικών χρηματοπιστωτικών ιδρυμάτων(4) [όπως διορθώνεται με τον κανονισμό ΕΚΤ/2002/4(5)] και ο κανονισμός ΕΚΤ/2001/18, της 20ής Δεκεμβρίου 2001, σχετικά με τα στατιστικά στοιχεία επιτοκίων εφαρμοζόμενων από τα νομισματικά χρηματοπιστωτικά ιδρύματα σε καταθέσεις και δάνεια που αφορούν νοικοκυριά και μη χρηματοδοτικές εταιρείες(6) θεσπίζουν νέες υποχρεώσεις παροχής στατιστικών στοιχείων, οι οποίες πρόκειται να ενεργοποιηθούν για πρώτη φορά με την παροχή μηνιαίων στοιχείων για τον Ιανουάριο του 2003. Ως εκ τούτου, η παρούσα κατευθυντήρια γραμμή θα πρέπει, από την 1η Ιανουαρίου 2003, να αντικατασταθεί από νέα κατευθυντήρια γραμμή. Η έκδοση, πάντως, της παρούσας κατευθυντήριας γραμμής είναι αναγκαία χάριν της ασφάλειας δικαίου και της ομαλής συνέχισης των πράξεων εντός του Ευρωσυστήματος. Λαμβανομένης υπόψη της πολιτικής περί διαφάνειας της ΕΚΤ και δεδομένης της μεταβατικής φύσης της παρούσας κατευθυντήριας γραμμής, κρίνεται πρόσφορη η δημοσίευση των παραρτημάτων της τελευταίας μόνο στην ιστοσελίδα της ΕΚΤ. Η εν λόγω κατευθυντήρια γραμμή, χωρίς τα παραρτήματά της, θα δημοσιευθεί στην Επίσημη Εφημερίδα των Ευρωπαϊκών Κοινοτήτων. Η ΕΚΤ θα προβεί σε δημοσίευση της νέας κατευθυντήριας γραμμής με τα παραρτήματά της στην Επίσημη Εφημερίδα των Ευρωπαϊκών Κοινοτήτων.

(4) Σε συνεργασία με τις ΕθνΚΤ, η ΕΚΤ καθορίζει και καταγράφει τα χαρακτηριστικά των συστημάτων ηλεκτρονικού χρήματος στην Ευρωπαϊκή Ένωση (ΕΕ), τη διαθεσιμότητα των συναφών στατιστικών στοιχείων και τις μεθόδους κατάρτισής τους.

(5) Για τη διεξαγωγή μακροπροληπτικής ανάλυσης σε ευρωπαϊκό επίπεδο απαιτούνται συμπληρωματικά στοιχεία για τις λογιστικές καταστάσεις των πιστωτικών ιδρυμάτων.

(6) Για την ολοκλήρωση της στατιστικής εικόνας της ζώνης του ευρώ απαιτούνται συμπληρωματικά στοιχεία για τους λοιπούς ενδιάμεσους χρηματοπιστωτικούς οργανισμούς, εκτός από τις ασφαλιστικές εταιρείες και τα συνταξιοδοτικά ταμεία (ΛΕΧΟ). Πράγματι, οι δραστηριότητες τις οποίες μετέρχονται οι ΛΕΧΟ είναι παρόμοιες με εκείνες τις οποίες μετέρχονται τα ΝΧΙ και τις συμπληρώνουν. Δεδομένου, μάλιστα, ότι για τους στατιστικούς σκοπούς της ΕΚΤ τα στοιχεία λογιστικής κατάστασης που αφορούν τους ΛΕΧΟ, οι οποίοι ανήκουν εξ ολοκλήρου ή εν μέρει σε ΝΧΙ, δεν περιλαμβάνονται στις λογιστικές καταστάσεις των ΝΧΙ, η συλλογή των εν λόγω στοιχείων είναι σημαντική. Εν προκειμένω η ΕΚΤ ακολουθεί, επί του παρόντος, μια βραχυπρόθεσμη προσέγγιση η οποία συνίσταται στην κατάρτιση στατιστικών στοιχείων με βάση τα διαθέσιμα σε εθνικό επίπεδο στοιχεία.

(7) Όσον αφορά τις πωλήσεις/εκχωρήσεις δανείων των ΝΧΙ σε τρίτους (τιτλοποίηση), απαιτούνται συμπληρωματικά στοιχεία για την παρακολούθηση της ενδεχόμενης επίδρασης των φαινομένων αυτών στα δάνεια που χορηγούν τα πιστωτικά ιδρύματα στους τομείς "λοιποί κάτοικοι". Οι πωλήσεις/εκχωρήσεις δανείων των ΝΧΙ σε τρίτους είναι δυνατό να μειώνουν τα δηλούμενα από τα ΝΧΙ ποσά, χωρίς να επηρεάζουν τη χρηματοδότηση των τομέων "λοιποί κάτοικοι".

(8) Με την επιφύλαξη των εκ του νόμου υποχρεώσεων των ΕθνΚΤ έναντι του Διεθνούς Νομισματικού Ταμείου (ΔΝΤ), η ΕΚΤ μπορεί να λειτουργεί ως δίαυλος για τη διαβίβαση συμπληρωματικών στοιχείων νομισματικής και τραπεζικής στατιστικής από τις ΕθνΚΤ των συμμετεχόντων κρατών μελών στο ΔΝΤ.

(9) Επιβάλλεται η θέσπιση ορισμένων κοινών κανόνων για τη δημοσίευση, από τις ΕθνΚΤ, στατιστικών στοιχείων σχετικά με την ενοποιημένη λογιστική κατάσταση του τομέα των ΝΧΙ, προκειμένου να διασφαλίζεται η εύρυθμη δημοσιοποίηση των συναφών βασικών μεγεθών που μπορούν να επηρεάσουν τις αγορές.

(10) Ο κανονισμός ΕΚΤ/1998/16 προβλέπει ότι τα στατιστικά στοιχεία, τα οποία παρέχουν τα πιστωτικά ιδρύματα σύμφωνα με τις διατάξεις του, χρησιμοποιούνται για τον υπολογισμό της βάσης των αποθεματικών κατά τους όρους του κανονισμού ΕΚΤ/1998/15, της 1ης Δεκεμβρίου 1998, σχετικά με την εφαρμογή υποχρεωτικών ελάχιστων αποθεματικών(7), όπως τροποποιήθηκε τελευταία από τον κανονισμό ΕΚΤ/2002/3(8). Για αναλυτικούς σκοπούς, η ΕΚΤ πρέπει να καταρτίζει, κάθε μήνα, στατιστικά στοιχεία για την ανάλυση της συγκεντρωτικής βάσης των αποθεματικών κατά είδος υποχρεώσεων.

(11) Ο κανονισμός EΚΤ/1998/16 προβλέπει ότι η ΕΚΤ καταρτίζει και τηρεί κατάλογο των ΝΧΙ για στατιστικούς σκοπούς, λαμβάνοντας υπόψη τις απαιτήσεις που συνεπάγεται η χρήση του καταλόγου αυτού στο πλαίσιο του συστήματος ελάχιστων αποθεματικών του Ευρωπαϊκού Συστήματος Κεντρικών Τραπεζών (ΕΣΚΤ) από άποψη συχνότητας και προθεσμιών παροχής στοιχείων. Ως εκ τούτου, είναι απαραίτητος ο καθορισμός μορφοτύπων και διαδικασιών που θα πρέπει να χρησιμοποιούν οι ΕθνΚΤ, προκειμένου να παρέχουν στην ΕΚΤ τα στοιχεία που είναι αναγκαία προς εκπλήρωση του έργου αυτού.

(12) Προς βελτίωση της ποιότητας των στατιστικών στοιχείων που αφορούν τις λογιστικές καταστάσεις του τομέα των ΝΧΙ στη ζώνη του ευρώ, επιβάλλεται η θέσπιση κοινών κανόνων αναγωγής για τα μικρά ΝΧΙ που απαλλάσσονται από τις υποχρεώσεις παροχής πλήρων στοιχείων κατά τους όρους του άρθρου 2 παράγραφος 2 του κανονισμού ΕΚΤ/1998/16.

(13) Τα στοιχεία που αφορούν τις εκδόσεις τίτλων συμπληρώνουν τα στατιστικά στοιχεία του τομέα των ΝΧΙ, δεδομένου ότι οι εκδόσεις τίτλων αποτελούν για τους δανειζόμενους εναλλακτική λύση στην "τραπεζική χρηματοδότηση", οι δε κάτοχοι χρηματοοικονομικών περιουσιακών στοιχείων είναι δυνατό να αντιμετωπίζουν τους τίτλους που εκδίδουν τα "μη τραπεζικά ιδρύματα" ως μερικά υποκατάστατα των τραπεζικών καταθέσεων και των διαπραγματεύσιμων τίτλων που εκδίδουν οι τράπεζες. Η κατά τομέα ανάλυση της δραστηριότητας που συνίσταται στην έκδοση τίτλων αναδεικνύει, ανάλογα με την περίπτωση, τη σπουδαιότητα της ζήτησης του δημόσιου και του ιδιωτικού τομέα στις κεφαλαιαγορές και συμβάλλει στην εξήγηση των μεταβολών στα επιτόκια της αγοράς, ιδιαίτερα σε ό,τι αφορά τους τίτλους μεσοπρόθεσμης και μακροπρόθεσμης διάρκειας. Τα στοιχεία που αφορούν τις εκδόσεις τίτλων σε ευρώ χρησιμοποιούνται για την αξιολόγηση του ρόλου του ευρώ στις διεθνείς χρηματοπιστωτικές αγορές. Για τους σκοπούς αυτούς απαιτούνται στατιστικά στοιχεία για τις εκδόσεις τίτλων, τα οποία να καλύπτουν όλες τις εκδόσεις κατοίκων της ζώνης του ευρώ σε οποιοδήποτε νόμισμα, καθώς και όλες τις πραγματοποιούμενες στον υπόλοιπο κόσμο εκδόσεις σε ευρώ, εγχώριες και διεθνείς. Εν προκειμένω η ΕΚΤ ακολουθεί, επί του παρόντος, μια βραχυπρόθεσμη προσέγγιση η οποία συνίσταται στην κατάρτιση στατιστικών στοιχείων για τις εκδόσεις τίτλων, με βάση τα διαθέσιμα σε εθνικό και διεθνές επίπεδο στοιχεία.

(14) Είναι αναγκαίο για την ΕΚΤ να παρακολουθεί το μηχανισμό μετάδοσης της νομισματικής πολιτικής που συνδέεται με τις μεταβολές στα επιτόκια των πράξεων κύριας αναχρηματοδότησης του ΕΣΚΤ, προκειμένου να κατανοεί καλύτερα τη δομή και λειτουργία του μηχανισμού τιμών σε σχέση με τα νομισματικά μεγέθη και τις χρηματοπιστωτικές αγορές και να αξιολογεί τις χρηματοπιστωτικές συνθήκες στους διάφορους τομείς. Για το σκοπό αυτό απαιτούνται στατιστικά στοιχεία σχετικά με την εξέλιξη των επιτοκίων λιανικής. Εν προκειμένω η ΕΚΤ θα ακολουθήσει, έως το 2003, μια βραχυπρόθεσμη προσέγγιση η οποία θα συνίσταται στην κατάρτιση -βάσει των διαθέσιμων σε εθνικό επίπεδο στοιχείων και χωρίς τη δημιουργία επιπρόσθετου φόρτου εργασίας στον πληθυσμό παροχής στοιχείων- ενός περιορισμένου αριθμού συγκεντρωτικών επιτοκίων λιανικής, τα οποία θα καλύπτουν τη ζώνη του ευρώ ως ενιαία οικονομική επικράτεια. Για τη λεπτομερέστερη ανάλυση των επιτοκίων λιανικής, η ΕΚΤ θα λαμβάνει υπόψη ιδίως τα βασικά εθνικά επιτόκια, δηλαδή τα επιτόκια που θεωρείται ότι αποτελούν τους βασικούς δείκτες όσον αφορά τις συνθήκες που επικρατούν στις χρηματοπιστωτικές αγορές λιανικής του οικείου κράτους μέλους, όπως παρακολουθούνται συνήθως.

(15) Είναι απαραίτητη η θέσπιση ορισμένης διαδικασίας για την αποτελεσματική διενέργεια τεχνικών τροποποιήσεων στα παραρτήματα της παρούσας κατευθυντήριας γραμμής, υπό την προϋπόθεση ότι αυτές δεν μεταβάλλουν το υφιστάμενο εννοιολογικό πλαίσιο και δεν επηρεάζουν το φόρτο εργασίας όσον αφορά την παροχή στοιχείων. Κατά την εφαρμογή της εν λόγω διαδικασίας λαμβάνονται υπόψη οι απόψεις της επιτροπής στατιστικής του ΕΣΚΤ, οι δε ΕθνΚΤ μπορούν να υποβάλλουν προτάσεις για τη διενέργεια των ανωτέρω τεχνικών τροποποιήσεων μέσω της επιτροπής στατιστικής.

(16) Σύμφωνα με τα άρθρα 12.1 και 14.3 του καταστατικού, οι κατευθυντήριες γραμμές της ΕΚΤ αποτελούν αναπόσπαστο μέρος του κοινοτικού δικαίου,

ΕΞΕΔΩΣΕ ΤΗΝ ΠΑΡΟΥΣΑ ΚΑΤΕΥΘΥΝΤΗΡΙΑ ΓΡΑΜΜΗ:

Άρθρο 1

Ορισμοί

Για τους σκοπούς της παρούσας κατευθυντήριας γραμμής:

1. Οι όροι "συμμετέχον κράτος μέλος" και "κάτοικος" έχουν την ίδια έννοια με εκείνη του άρθρου 1 του κανονισμού (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Kεντρική Τράπεζα(9).

2. Με τον όρο "ζώνη του ευρώ" νοείται η επικράτεια των συμμετεχόντων κρατών μελών.

3. Με τον όρο "Ευρωσύστημα" νοείται η ΕΚΤ και οι ΕθνΚΤ των συμμετεχόντων κρατών μελών.

4. Ο όρος "πιστωτικό ίδρυμα" έχει την ίδια έννοια με εκείνη που καθορίζεται στο παράρτημα Ι, μέρος 1, τμήμα Ι.2 του κανονισμού ΕΚΤ/1998/16.

Άρθρο 2

Ενοποιημένη λογιστική κατάσταση του τομέα των ΝΧΙ και κατάρτιση στατιστικών στοιχείων ροών

1. Οι ΕθνΚΤ καταρτίζουν και υποβάλλουν δύο συγκεντρωτικές λογιστικές καταστάσεις για τους υποτομείς "κεντρική τράπεζα" και "λοιπά ΝΧΙ" του κράτους μέλους τους, κατά τους όρους του κανονισμού ΕΚΤ/1998/16. Πιο συγκεκριμένα, τα απαιτούμενα στατιστικά στοιχεία που αφορούν τη λογιστική κατάσταση της "κεντρικής τράπεζας" ορίζονται ειδικότερα στους πίνακες συσχετισμού για τη νομισματική και τραπεζική στατιστική, οι οποίοι παρατίθενται στο παράρτημα XVΙΙ της παρούσας κατευθυντήριας γραμμής. Για τους σκοπούς της παροχής στατιστικών στοιχείων, η ΕΚΤ αντλεί από τη λογιστική της κατάσταση στοιχεία αντίστοιχα με εκείνα που οι ΕθνΚΤ αντλούν από τις δικές τους λογιστικές καταστάσεις. Ως υποκείμενα κατάρτισης των οικείων λογιστικών καταστάσεων, η ΕΚΤ και οι ΕθνΚΤ ακολουθούν τη διαδικασία που προβλέπεται στο παράρτημα ΧVIII της παρούσας κατευθυντήριας γραμμής, τόσο κατά τον τακτικό έλεγχο της συμφωνίας ανάμεσα στα -παρεχόμενα για στατιστικούς σκοπούς- στοιχεία της συγκεντρωτικής λογιστικής κατάστασης τέλους μήνα του Ευρωσυστήματος και στα στοιχεία της εβδομαδιαίας λογιστικής κατάστασης του Ευρωσυστήματος, όσο και κατά την τακτική κοινοποίηση στην ΕΚΤ του αποτελέσματος του ως άνω διενεργούμενου ελέγχου. Η υποβολή των εν λόγω στατιστικών στοιχείων πραγματοποιείται με βάση το χρονοδιάγραμμα που καθορίζεται στο παράρτημα ΧΙV της παρούσας κατευθυντήριας γραμμής.

2. Εφόσον οι στατιστικές πληροφορίες είναι διαθέσιμες, οι ΕθνΚΤ παρέχουν περαιτέρω στατιστικές πληροφορίες για το ηλεκτρονικό χρήμα που εκδίδουν τα ΝΧΙ και τα μη-ΝΧΙ, με βάση τον κατάλογο στοιχείων του παραρτήματος ΙΙ της παρούσας κατευθυντήριας γραμμής. Στην ΕΚΤ υποβάλλονται μηνιαία στοιχεία τουλάχιστον δύο φορές ετησίως. Σε συνεργασία με τις ΕθνΚΤ, η ΕΚΤ καθορίζει και καταγράφει, σε ετήσια βάση, τα χαρακτηριστικά των συστημάτων ηλεκτρονικού χρήματος στην ΕΕ, τη διαθεσιμότητα των συναφών στατιστικών πληροφοριών και τις μεθόδους κατάρτισής τους.

3. Προκειμένου να καταστήσουν δυνατή για την ΕΚΤ τη διεξαγωγή μακροπροληπτικής ανάλυσης του τραπεζικού τομέα σε ευρωπαϊκό επίπεδο, οι ΕθνΚΤ παρέχουν στοιχεία λογιστικής κατάστασης που αφορούν τον τομέα των πιστωτικών ιδρυμάτων, με βάση τις οδηγίες του παραρτήματος ΙΙΙ της παρούσας κατευθυντήριας γραμμής.

4. Για τους σκοπούς της κατάρτισης των νομισματικών μεγεθών οι ΕθνΚΤ παρέχουν, συμπληρωματικά προς τα στατιστικά στοιχεία που παρέχουν βάσει του κανονισμού ΕΚΤ/1998/16, καθώς επίσης και με την ίδια συχνότητα και εντός των ίδιων προθεσμιών με εκείνα, στατιστικά στοιχεία που αφορούν τις υποχρεώσεις από καταθέσεις και στενά υποκατάστατα καταθέσεων της γενικής κυβέρνησης, κατά τους όρους του παραρτήματος IV της παρούσας κατευθυντήριας γραμμής, καθώς και στοιχεία που αφορούν τους κατόχους τίτλων μεριδίων αμοιβαίων κεφαλαίων της χρηματαγοράς, αναλυόμενα με κριτήριο την κατοικία, κατά τους όρους του παραρτήματος Ι της παρούσας κατευθυντήριας γραμμής.

5. Προκειμένου να καταστήσουν δυνατή για την ΕΚΤ την κατάρτιση στατιστικών στοιχείων ροών σχετικά με τα νομισματικά μεγέθη και τα αντίστοιχα μεγέθη, οι ΕθνΚΤ παρέχουν στατιστικά στοιχεία με βάση το εγχειρίδιο διαδικασιών για την κατάρτιση στατιστικών στοιχείων ροών, το οποίο παρατίθεται στο παράρτημα V της παρούσας κατευθυντήριας γραμμής.

6. Με την επιφύλαξη των εκ του νόμου υποχρεώσεών τους έναντι του ΔΝΤ, οι ΕθνΚΤ μπορούν να χρησιμοποιούν την ΕΚΤ ως δίαυλο για τη διαβίβαση συμπληρωματικών στοιχείων νομισματικής και τραπεζικής στατιστικής στο ΔΝΤ. Τα συμπληρωματικά αυτά στοιχεία και οι οδηγίες για την υποβολή τους παρατίθενται στο παράρτημα VI της παρούσας κατευθυντήριας γραμμής.

7. Εφόσον οι στατιστικές πληροφορίες είναι διαθέσιμες, συμπεριλαμβανομένων εκείνων που καθίστανται διαθέσιμες βάσει των ακριβέστερων δυνατών εκτιμήσεων, ή η οικεία δραστηριότητα είναι ουσιώδης από νομισματική άποψη, οι ΕθνΚΤ παρέχουν περαιτέρω στατιστικές πληροφορίες με βάση τον κατάλογο πληροφοριακών στοιχείων του παραρτήματος XIX της παρούσας κατευθυντήριας γραμμής. Σε συνεργασία με τις ΕθνΚΤ, η ΕΚΤ καθορίζει και καταγράφει τη διαθεσιμότητα των συναφών στατιστικών πληροφοριών και τις μεθόδους κατάρτισής τους.

8. Πριν από τη δημοσίευση των μηνιαίων νομισματικών μεγεθών της ζώνης του ευρώ από την ΕΚΤ, οι ΕθνΚΤ δεν δημοσιεύουν εθνικά στοιχεία τα οποία έχουν συμβάλει στην κατάρτιση των εν λόγω μεγεθών. Στις περιπτώσεις που οι ΕθνΚΤ δημοσιεύουν τέτοια στοιχεία, αυτά θα πρέπει να είναι ίδια με εκείνα τα οποία συνέβαλαν στην κατάρτιση των τελευταίων δημοσιευθέντων μεγεθών της ζώνης του ευρώ. Σε περιπτώσεις που οι ΕθνΚΤ αναδημοσιεύουν συγκεντρωτικά μεγέθη της ζώνης του ευρώ που έχει ήδη δημοσιεύσει η ΕΚΤ, θα πρέπει να τα αναδημοσιεύουν πιστά.

9. Εφόσον οι στατιστικές πληροφορίες είναι διαθέσιμες, συμπεριλαμβανομένων εκείνων που καθίστανται διαθέσιμες βάσει των ακριβέστερων δυνατών εκτιμήσεων, οι ΕθνΚΤ παρέχουν πληροφορίες για τις πωλήσεις/εκχωρήσεις δανείων των ΝΧΙ σε τρίτους (τιτλοποίηση) κατά τους όρους του παραρτήματος XVI της παρούσας κατευθυντήριας γραμμής.

Άρθρο 3

Στατιστικά στοιχεία σχετικά με τη βάση των αποθεματικών και τις τυποποιημένες εκπτώσεις από τη βάση των αποθεματικών

1. Προκειμένου να καταστεί δυνατή η τακτική κατάρτιση στατιστικών στοιχείων σχετικά με τη βάση των αποθεματικών, οι ΕθνΚΤ παρέχουν στην ΕΚΤ στατιστικά στοιχεία κατά τους όρους του παραρτήματος VII της παρούσας κατευθυντήριας γραμμής.

2. Για την παρακολούθηση της ακρίβειας των τρεχουσών τυποποιημένων εκπτώσεων από τη βάση των αποθεματικών, τις οποίες είναι δυνατό να εφαρμόζουν τα πιστωτικά ιδρύματα επί των ανεξόφλητων υπολοίπων των χρεογράφων τους με διάρκεια έως δύο ετών και επί των υποχρεώσεών τους από τίτλους της χρηματαγοράς, κατά τους όρους του άρθρου 3 παράγραφος 2 του κανονισμού ΕΚΤ/1998/15, η ΕΚΤ διενεργεί υπολογισμούς σε μηνιαία βάση, χρησιμοποιώντας στατιστικά στοιχεία τέλους μήνα που τα πιστωτικά ιδρύματα υποβάλλουν στις ΕθνΚΤ δυνάμει του κανονισμού ΕΚΤ/1998/16. Οι ΕθνΚΤ καταρτίζουν τα απαιτούμενα μεγέθη κατά τους όρους του παραρτήματος VIII της παρούσας κατευθυντήριας γραμμής και τα υποβάλλουν στην ΕΚΤ.

Άρθρο 4

Κατάλογος των ΝΧΙ για στατιστικούς σκοπούς

Προκειμένου ο κατάλογος των ΝΧΙ για στατιστικούς σκοπούς να παραμένει ακριβής και ενημερωμένος, οι ΕθνΚΤ υποβάλλουν ενημερώσεις κατά τους όρους του παραρτήματος IX της παρούσας κατευθυντήριας γραμμής.

Άρθρο 5

Διαδικασία αναγωγής

Στις περιπτώσεις παρεκκλίσεων τις οποίες χορηγούν οι ΕθνΚΤ σε ΝΧΙ, σύμφωνα με το άρθρο 2 παράγραφος 2 του κανονισμού ΕΚΤ/1998/16, προς διασφάλιση της ποιότητας των στατιστικών στοιχείων που αφορούν τις λογιστικές καταστάσεις των ΝΧΙ στη ζώνη του ευρώ, οι ΕθνΚΤ προβαίνουν σε αναγωγή για την 100 % κάλυψη των ανωτέρω ΝΧΙ, σύμφωνα με τα οριζόμενα στο παράρτημα X της παρούσας κατευθυντήριας γραμμής και στο πλαίσιο της κατάρτισης και υποβολής στην ΕΚΤ των μηνιαίων και τριμηνιαίων στοιχείων των λογιστικών καταστάσεων των ΝΧΙ.

Άρθρο 6

Στοιχεία λογιστικής κατάστασης σχετικά με τους ΛΕΧO

Για την τακτική κατάρτιση, από την ΕΚΤ, στατιστικών στοιχείων σχετικά με τη δραστηριότητα των ΛΕΧΟ κατοίκων, οι ΕθνΚΤ παρέχουν στατιστικά στοιχεία, εφόσον είναι διαθέσιμα, κατά τους όρους του παραρτήματος ΧV της παρούσας κατευθυντήριας γραμμής.

Άρθρο 7

Εκδόσεις τίτλων

Για την τακτική κατάρτιση, από την ΕΚΤ, στατιστικών στοιχείων σχετικά με τις εκδόσεις τίτλων, οι οποίες θα καλύπτουν όλες τις εκδόσεις κατοίκων της ζώνης του ευρώ σε οποιοδήποτε νόμισμα, καθώς και όλες τις πραγματοποιούμενες παγκοσμίως εκδόσεις σε ευρώ, εγχώριες και διεθνείς, οι ΕθνΚΤ παρέχουν στατιστικά στοιχεία, εφόσον είναι διαθέσιμα, κατά τους όρους του παραρτήματος ΧΙ της παρούσας κατευθυντήριας γραμμής, εντός προθεσμίας πέντε εβδομάδων από το τέλος του μήνα αναφοράς.

Άρθρο 8

Στατιστικά στοιχεία επιτοκίων λιανικής

1. Για την τακτική κατάρτιση, από την ΕΚΤ, στατιστικών στοιχείων σχετικά με τα συγκεντρωτικά επιτόκια λιανικής, οι οποίες θα καλύπτουν τη ζώνη του ευρώ, οι ΕθνΚΤ παρέχουν στατιστικά στοιχεία κατά τους όρους του παραρτήματος XIII της παρούσας κατευθυντήριας γραμμής, εντός προθεσμίας 18 εργάσιμων ημερών από το τέλος του μήνα αναφοράς. Το χρονοδιάγραμμα καθορίζεται στο παράρτημα XIV της παρούσας κατευθυντήριας γραμμής.

2. Οι ΕθνΚΤ γνωστοποιούν τακτικά στην ΕΚΤ τα βασικά εθνικά επιτόκια λιανικής, δηλαδή τα επιτόκια που θεωρείται ότι αποτελούν τους βασικούς δείκτες όσον αφορά τις συνθήκες που επικρατούν στις χρηματοπιστωτικές αγορές λιανικής του οικείου κράτους μέλους, όπως παρακολουθούνται συνήθως.

Άρθρο 9

Ποιότητα των στατιστικών στοιχείων

1. Με την επιφύλαξη των δικαιωμάτων της ΕΚΤ όσον αφορά την επαλήθευση κατά τους όρους του κανονισμού (ΕΚ) αριθ. 2533/98 και του κανονισμού ΕΚΤ/1998/16, οι ΕθνΚΤ παρακολουθούν και διασφαλίζουν την ποιότητα και αξιοπιστία των παρεχόμενων στην ΕΚΤ στατιστικών στοιχείων.

2. Όποτε κρίνεται απαραίτητο, οι ΕθνΚΤ αποστέλλουν στην ΕΚΤ αναθεωρήσεις, βάσει της πολιτικής που περιγράφεται στο παράρτημα XII της παρούσας κατευθυντήριας γραμμής.

Άρθρο 10

Κανόνες διαβίβασης στατιστικών στοιχείων

1. Τα απαιτούμενα στατιστικά στοιχεία παρέχονται στην ΕΚΤ σε μορφή που πληροί τις προϋποθέσεις οι οποίες καθορίζονται στο παράρτημα XII της παρούσας κατευθυντήριας γραμμής. Στο παράρτημα αυτό περιγράφεται επίσης η μορφή με την οποία η ΕΚΤ αναδιαβιβάζει στατιστικά στοιχεία στις ΕθνΚΤ.

2. Για την ηλεκτρονική διαβίβαση των απαιτούμενων από την ΕΚΤ στατιστικών στοιχείων, οι ΕθνΚΤ χρησιμοποιούν τη διευκόλυνση που τους παρέχει το ΕΣΚΤ, η οποία έχει ως βάση το τηλεπικοινωνιακό δίκτυο "ESCB-Net". Το μορφότυπο στατιστικού μηνύματος που έχει σχεδιαστεί για την εν λόγω ηλεκτρονική ανταλλαγή στατιστικών στοιχείων είναι το "Gesmes/CB". Η εν λόγω ρύθμιση δεν εμποδίζει τη χρήση οποιουδήποτε άλλου μέσου διαβίβασης στατιστικών στοιχείων στην ΕΚΤ που συμφωνείται ως εφεδρική λύση.

Άρθρο 11

Απλoπoιημέvη διαδικασία τρoπoπoίησης

Η εκτελεστική επιτροπή της ΕΚΤ, λαμβάνοντας υπόψη τις απόψεις της επιτροπής στατιστικής, νομιμοποιείται να επιφέρει τεχνικές τροποποιήσεις στα παραρτήματα της παρούσας κατευθυντήριας γραμμής, υπό την προϋπόθεση ότι αυτές δεν μεταβάλλουν το υφιστάμενο εννοιολογικό πλαίσιο και δεν επηρεάζουν το φόρτο εργασίας όσον αφορά την παροχή στοιχείων.

Άρθρο 12

Καταργούμενα κείμενα

Η κατευθυντήρια γραμμή ΕΚΤ/2000/ΝΡ12 της 13ης Νοεμβρίου 2000 σχετικά με ορισμένες υποχρεώσεις παροχής στοιχείων της Ευρωπαϊκής Κεντρικής Τράπεζας και των εθνικών κεντρικών τραπεζών όσον αφορά στατιστικά στοιχεία που αφορούν τις λογιστικές τους καταστάσεις και η κατευθυντήρια γραμμή ΕΚΤ/2000/13 καταργούνται.

Άρθρο 13

Τελικές διατάξεις

Η παρούσα κατευθυντήρια γραμμή απευθύνεται στις ΕθνΚΤ των συμμετεχόντων κρατών μελών.

Η παρούσα κατευθυντήρια γραμμή αρχίζει να ισχύει την επομένη της εκδόσεώς της.

Η παρούσα κατευθυντήρια γραμμή, χωρίς τα παραρτήματά της, δημοσιεύεται στην Επίσημη Εφημερίδα των Ευρωπαϊκών Κοινοτήτων. Τα παραρτήματα της κατευθυντήριας γραμμής δημοσιεύονται μόνο στην ιστοσελίδα της ΕΚΤ.

Φρανκφούρτη επί Μάιν, 30 Ιουλίου 2002.

Για το διοικητικό συμβούλιο της ΕΚΤ

Ο Πρόεδρος

Willem F. Duisenberg

(1) ΕΕ L 356 της 30.12.1998, σ. 7.

(2) ΕΕ L 229 της 9.9.2000, σ. 34.

(3) Δεν έχει ακόμη δημοσιευθεί στην Επίσημη Εφημερίδα.

(4) ΕΕ L 333 της 17.12.2001, σ. 1.

(5) ΕΕ L 151 της 11.6.2002, σ. 11.

(6) ΕΕ L 10 της 12.1.2002, σ. 24.

(7) ΕΕ L 356 της 30.12.1998, σ. 1.

(8) ΕΕ L 106 της 23.4.2002, σ. 9.

(9) ΕΕ L 318 της 27.11.1998, σ. 8.